Source: http://www.felszamolas.biz/CSODTORVENY-VALTOZASAI-AZ-ELSO-NOVELLABAN/CSODTORVENY-VALTOZASAI-AZ-ELSO-NOVELLABAN.php
Timestamp: 2018-01-23 21:28:46+00:00

Document:
A csődeljárásról, felszámolási eljárásról és végelszámolás szóló 1991. évi XLIX. törvény (a továbbiakban: Csődtörvény) elfogadása óta több változáson ment keresztül. A módosítások öt novellának, nevezetesen az 1993. évi LXXXI. törvénynek, az 1997. évi XXVII. törvénynek, a 2004. évi XXVII. törvénynek, a 2006. évi VI. törvénynek, valamint a 2009. évi LVI. törvénynek köszönhetőek. Ezeknek tudható be a jelenleg hatályos törvényszöveg kialakulása.
CSŐDELJÁRÁS MEGHATÁROZÁSA A CSŐDTÖRVÉNYBEN Az első változásokat az 1993. évi LXXXI. törvény (a továbbiakban: I. novella) vezette be. Az első újítás az volt, hogy az I. novella kiegészítetve a Csődtörvény 1.§-át definiálta magát a csődeljárást. Ez fontos lépés volt, mivel ennek bevezetése előtt a Csődtörvény rendelkezései közül hiányzott e fogalom meghatározása. Így a csődeljárás fogalma a következő lett: olyan eljárás, amelynek során az adós - a csődegyezség megkötése érdekében - fizetési haladékot kezdeményez, illetve csődegyezség megkötésére tesz kísérletet. Mindemellett a Csődtörvény hatályba lépésekor a csődeljárás nem vonatkozott a pénzintézetekre, de az I. novella kiterjesztette a Csődtörvény hatályát a pénzintézetekre is.
HITELEZŐK A CSŐDELJÁRÁSBAN A korábbi szabályozás szerint mindenki hitelezőnek számított, akinek a gazdálkodó szervezettel szemben jogerős és végrehajtható bírósági, hatósági határozaton (végrehajtható okiraton) alapuló, vagy az adós által nem vitatott, lejárt vagyoni követelése van. A csődeljárásban hitelező az is, akinek az eljárás közzétételétől számított egy éven belül lejáró vagyoni követelése van. Majd az I novella változtatott ezen a fogalom meghatározáson, így csődeljárásban hitelező az, akinek az adóssal szemben - tehát már nem a gazdálkodó szervezetet használja - jogerős és végrehajtható bírósági, hatósági határozaton (végrehajtható okiraton) alapuló, vagy az adós által nem vitatott, lejárt vagyoni követelése van, továbbá az is, akinek a csődeljárás kezdő időpontjában még le nem járt, de az adós által elismert vagyoni követelése van.
CSŐDVAGYON A CSŐDTÖRVÉNY I. NOVELLÁJA ALAPJÁN A csődeljárás során a gazdálkodó szervezet vagyona az a vagyon, amely a gazdálkodó szervezet tulajdonában, kezelésében van. Nem tartozik ide az eredeti csődtörvény szerint, az a társasági jog illetve vagyonrész, amely fölötti rendelkezési jog az Állami Vagyonügynökségről és a hozzá tartozó vagyon kezeléséről és hasznosításáról szóló 1990. évi VII. törvény alapján kötött vagyonkezelési vagy más szerződésen alapul; valamint az a termőföld és erdő vagyonrész, amelyről külön jogszabály másként rendelkezik, illetve a vízgazdálkodási társulatok kezelésében lévő vizek és vízilétesítmények. Ezt a kitételt az I. novella jelentősen módosította. Az I. novella szerint ugyanis nem vonható a csődeljárásba az a vagyon, amelyet az adós állami vagyonkezelő szervezettel kötött szerződés alapján kezel, továbbá az állami tulajdonban álló erdő, továbbá jogszabályban meghatározott természetvédelmi oltalom alatt álló földterület (nemzeti park, fokozottan védett terület, nemzetközi egyezmény hatálya alá tartozó terület), külön jogszabályban meghatározott állami tulajdonban lévő műemlék, továbbá a vízgazdálkodási társulatok kezelésében lévő vizek és vízilétesítmények. Ezek a már kicsit másként megfogalmazva a korábbi szabályozásban is szerepeltek. A Csődtörvény I. novellája ebbe a körbe vonta a kárpótlás céljára elkülönített termőföldet és a külön törvényben meghatározott földalapot és a kárpótlási árverésre kijelöléssel nem érintett, illetve a kárpótlási árverésből visszamaradt földterületet, ha ennek a tagok és alkalmazottak tulajdonba adásáról a szövetkezet közgyűlése az eljárás kezdő időpontjáig határozott, és a tulajdonjog bejegyzésére alkalmas okiratokat is elkészítették, illetve szintén nem tartozik a vagyoni körbe a gazdálkodó szervezet olyan ingatlantulajdona, amely - a volt egyházi ingatlanok tulajdoni helyzetének rendezéséről szóló 1991. évi XXXII. törvény 7. § (1) bekezdésében foglaltak alapján - a Kormány által jóváhagyott jegyzékben szerepel.
CSŐDELJÁRÁS A BÍRÓSÁG ELŐTT A Csődtörvény I. novellája lényegében teljesen megreformálta a Csődtörvény csődeljárásról szóló II. fejezetét. Már az első szakaszokban változás történt, ugyanis az eredeti csődtörvény II. fejezete azzal indult, hogy az adós csődöt jelenthet be, kivéve azt az esetet, ha a korábbi csődeljárás közzétételétől számítva három év még nem telt el.
Ezzel szemben az I. novella szerint a gazdálkodó szervezet vezetője a bírósághoz csődeljárás lefolytatása iránti kérelmet nyújthat be. A kérelem benyújtásáról az adós értesíti a bankszámláit vezető valamennyi pénzintézetet.
A csődeljárás iránti kérelemnek a bírósághoz való érkezésétől számított két éven belül az adós újabb kérelmet nem nyújthat be, ha a korábban lefolytatott eljárás során már fizetési haladékban részesült. Ha az adós e törvény hatálybalépése előtt csődöt jelentett be, a kétéves határidőt a csődeljárás közzétételének időpontjától kell számítani. Valójában viszont a bejelentés és a bírósághoz intézett kérelem nagyban hasonlóak. Ugyanis mind a Csődtörvény eredeti szövege, mind a novella ugyanazon szerveket említ azon szakasznál, mely meghatározza, hogy mely szervek előzetes egyetértése szükséges a kérelem benyújtásához, illetve a bejelentéshez.
A Csődtörvény I. novella előtti szabályai azt, hogy mikortól beszélhetünk a csődeljárás megindulásáról, így ezt a hiányt kiküszöbölendő az I. novella szerint a csődeljárás kezdő időpontja az a nap, amelyen az adós kérelme a bírósághoz érkezett. A Csődtörvény korábbi szövege szerint a polgári jog általános szabályai szerint felelt az adós azon vezetője, aki 8 napon belül nem jelentette be a csődeljárást, ha bármely tartozását annak esedékességétől számított 90 napon nem tudta kiegyenlíteni. Az I. novella kivette a törvényből ezt a rendelkezést.
MORATÓRIUM A CSŐDTÖRVÉNYBEN A csődeljárás lényege a fizetési haladékban, azaz moratóriumban rejlik. A korábbi szabályozás szerint a fizetési haladék automatikusan megillette az adóst a csődeljárás közzétételétől számított 90 napig. Ezzel szemben az I. novella szerint a moratóriumhoz a hitelezők egyetértésére van szükség. Ennek érdekében az adósnak tárgyalásokat kell folytatnia a hitelezőivel és a haladék csak akkor illeti meg, ha a csődeljárás kezdő időpontjában lejárt hitelezői követelések jogosultjainak több mint a fele, és a le nem járt hitelezői követelések jogosultjainak több mint egynegyede egyetért a fizetési haladék igénybevételével, feltéve, ha ezeknek a hitelezőknek az összes követelése eléri az egyszerűsített mérlegben szereplő összes hitelezői követelés kérharmadát.
Az adós a hitelezőkkel folytatott tárgyalásról jegyzőkönyvet készít, melyet köteles a bírósághoz benyújtani. A bíróság ugyanis ez alapján dönt az eljárás megszüntetéséről vagy a fizetési haladék elrendeléséről. A bíróság a 90 napos haladékot meg is hosszabbíthatja, ehhez azonban már az eredeti szabályozás is megkövetelte a hitelezők egyetértését, a különbség abban rejlik, hogy a korábbi szabályozás szerint a határidő maximum 30 nappal hosszabbodhatott, míg az I. novella rendelkezése ezt felemelte 60 napra.
VAGYONFELÜGYELET VÁLTOZÁSAI A CSŐDTÖRVÉNYBEN Fontos eltérések találhatóak a vagyonfelügyelet intézményében, alapvető különbség, hogy korábban a Csődtörvény szövegében alcímként a vagyonfelügyelet szerepelt, míg az I. novella óta ez a rész a vagyonfelügyelő címet viseli. A Csődtörvény szabályozásában eltérés mutatkozik annak tekintetében, hogy miként rendeli ki a bíróság a vagyonfelügyelőt. Az Csődtörvény korábbi rendelkezései szerint a hitelezők kérelmére és költségére történt a kirendelés, míg az I. novella ezen annyiban változtatott, hogy a bíróság a fizetési haladék elrendelésével egyidejűleg kirendeli a vagyonfelügyelőt. A vagyonfelügyelő költségeinek viselése tekintetében az I. novella által módosított Csődtörvény akként rendelkezik, hogy az az adóst terheli. A vagyonfelügyelő által elvégzett feladatok, illetve jogai a Csődtörvény korábbi rendelkezései szerint elég szűkkörben és talán kissé pontatlanul kerültek meghatározásra. Az I. novella ezen javított, pontosan körülhatárolta a vagyonfelügyelő jogkörét és meghatározta feladatait.
CSŐDTÖRVÉNY I. NOVELLA: A CSŐDEGYEZSÉG VÁLTOZÁSAI A csődeljárás során az adós és a hitelezői között kötendő egyezség szabályai nagyrészt hasonlóak, ám itt is találhatunk eltéréseket. Az egyik fő különbség az, hogy a hitelezők milyen araányának jóváhagyása szükséges ahhoz, hogy az egyezség megkötöttnek minősüljön. A Csődtörvény eredeti szabályai szerint a tárgyaláson jelenlévő összes hitelező jóváhagyása szükséges az egyezséghez, míg az első novella szerint a csődeljárás kezdő időpontjában lejárt hitelezői követelések jogosultjainak több mint a felének, és a le nem járt hitelezői követelések jogosultjainak több mint egynegyedének a jóváhagyása szükséges az egyezséghez feltéve, ha ezeknek a hitelezőknek az összes követelése eléri az egyszerűsített mérlegben szereplő összes hitelezői követelés kérharmadát. A Csődtörvény I. novellája kimondja azt is, hogy ha a megfelelő arányú hitelezők hozzájárulnak az egyezséghez, akkor annak hatálya azokra az egyezségkötésre jogosult hitelezőkre is kiterjed, akik az egyezségkötésben nem vettek részt, vagy akik a tárgyaláson szabályszerű értesítés ellenére az egyezségkötésben nem vettek részt.
Az egyezségkötés eredményét az adós gazdálkodó szerv vezetője köteles 3 napon belül a bíróságnak bejelenteni, a bíróság pedig az eredménytől függően vagy befejezettnek nyilvánítja a csődeljárást vagy pedig az eljárást megszünteti és felszámolási eljárást kezdeményez.
Hozzászólások CSODTORVENY-VALTOZASAI-AZ-ELSO-NOVELLABAN témában (0)
Értesítés az új hozzászólásokról CSODTORVENY-VALTOZASAI-AZ-ELSO-NOVELLABAN témában
CSODTORVENY-VALTOZASAI-AZ-ELSO-NOVELLABAN lap friss hozzászólásai

References: BÍRÓSÁG 
 bíróság 
 bíróság 
 bíróság 
 bíróság 
 bíróság